Mung shawa mung mayak mahkak nau hkrum tsinyam hkum sumhpa nau katut ai majaw shing gyim myit madang sat lawat hta hkra machyi wa ma ai . Nye lahpa kaw sha galaw lu ai ahkaw ahkang she mara wa yang gaw ngai mung anut na ngu ai myit masin she rawng wa ma ai . Ngai shaloi pa grai hkam sharang kau ra ai re ,, nang mung bai hkam sharang yu u ngu ai ti nang a lawu na masha hpe power madun ai akyang mung grai she jai lang wa ma ai . Ga shadawn madun ga nga yang Tsi shara Num jawng(သူနာျပဳ ေက်ာင္း) hta ndai lai kyang hpe pra pra mu lu nga ai . Jawng ma ning nan gaw jawng ma ding sa a man e baw ngum lai ra na , shangun ai galaw jaw ra na ngu ai hpe Tsi shara Num jawng (သူနာျပဳ ေက်ာင္း) kaw nan gayet bang jaw nga ma ai re . Ndai shara num(သူနာျပဳ ) ni Mung shawa Tsi rung hkan bung li wa galaw ai shaloi Jau ai wa gaw jau ai hku hpang du ai ni hpe shangun sha, hkring ten she nnga hkra shangun ,jawm ahkre rai tsang hte tsang power mala hkat ma ai . Labu ahkyeng bu ai wa hpe labu apya , apya hpe labu atsit bu ai wa rai tsang hte tsang gawng hkat ai ladat Mung shawa tsi rung du ga ai ni yawng mu lu na re , mu ga na re .Ga shadawn madun ai hku re , Asuya hte seng ai magam dap shagu ndai htung lang nga ma ai .Ndai gaw Myen asuya ni arawng sadang hpe ra marin na matu arawng sadang hpe mi di chyip manat mayu ai myit rawng hkra ndum shami shamawn dat ai lai kyang ni rai nga ai . Shing gan tsi rung hte Asuya mung shawa tsi rung na tsi shara num (သူနာျပဳ )ni Kyang grai nan shai ma ai . Mung shawa tsi rung na tsi shara num (သူနာျပဳ )ni machyi masha hpe shi she shat jaw bau da ai masha zawn ngu kam mara ahkre shaga rai chye ma ai .Ndai gaw ti nang a arawng aya hpe masha wa nchye kau na tsang na mala la madun mayu shakawng mayu ai lai nan re .
Dai zawn sha Mung masha nkau gaw jawng lung ten ramma ten hta gaw nding nman galaw ai Asuya magam gun ni hpe grai nra sharawng nju ai rai tim shi nan Asuya magam gun wa ai ten hta gaw Shi nra wa ai lai kyang hpe galai kau na nmyit shawng na wa hte maren rai nding nman raw rai mat ai .Shara nlu shi ai shaloi sha gaw garu masu nna shara jaw dat ai hte gaw mi na yaw shada lam she shamat rai prat malap ma chye ai .Ndai lai kyang ni sha naw asak galu nga yang gaw prat ban kade ma galai mat tim ASUYA hpe mung shawa ra sharawng ai lam gaw nga lu na nrai nga ai .Myen hpyen Asuya awng awng dang dang gat hkai kau da ai akyang lai len nan rai nga ai . Ndai akyang ni hpe Mung shawa ni kaw na npawt tawt le shamat kau yang grai kaja ai mung dan ,ngaipyawng ai mung dan gaw de sa wa lu na re ngu mung kam nngai .
( Jinghpaw Zau)
kac_Latn kac_Latn knc_Latn